ตลาดหุ้นเอเชียเช้านี้สดใส นักลงทุนคาดหวังสหรัฐฯ-จีนบรรลุข้อตกลงการค้า
ตลาดหุ้นเอเชียเช้านี้สดใส นักลงทุนคาดหวังสหรัฐฯ-จีนบรรลุข้อตกลงการค้า
18 มี.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อวันศุกร์ ขณะที่ดัชนี S&amp;P 500 และดัชนี Nasdaq ปิดที่ระดับสูงสุดในรอบ 5 เดือน เนื่องจากนักลงทุนมีความเชื่อมั่นมากขึ้นเกี่ยวกับการเจรจาการค้าระหว่างสหรัฐกับจีน ทั้งยังขานรับการที่จีนรับประกันว่าจะดำเนินมาตรการกระตุ้นเศรษฐกิจต่อไป
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,576.36 จุด เพิ่มขึ้น 125.51 จุด, +0.59%
ดัชนี SSE Composite ตลาดหุ้นจีนเปิดวันนี้ที่ 3,027.80 จุด เพิ่มขึ้น 6.05 จุด, +0.20%
ดัชนี HSI ตลาดหุ้นฮ่องกงเปิดวันนี้ที่ 29,112.44 จุด เพิ่มขึ้น 100.18 จุด, +0.35%
ดัชนี TAIEX ตลาดหุ้นไต้หวันเปิดวันนี้ที่ 10,455.19 จุด เพิ่มขึ้น 15.95 จุด, +0.15%
ดัชนี KOSPI ตลาดหุ้นเกาหลีใต้เปิดวันนี้ที่ 2,179.69 จุด เพิ่มขึ้น 3.58 จุด, +0.16%
ดัชนี FTSE STI ตลาดหุ้นสิงคโปร์เปิดวันนี้ที่ 3,210.49 จุด เพิ่มขึ้น 10.31 จุด, +0.32%
ดัชนี FBMKLCI ตลาดหุ้นมาเลเซียเปิดวันนี้ที่ 1,681.83 จุด เพิ่มขึ้น 1.29 จุด, +0.08%
โดยนักลงทุนมีความหวังเกี่ยวกับการบรรลุข้อตกลงการค้าระหว่างสหรัฐกับจีน หลังจากประธานาธิบดีโดนัลด์ ทรัมป์ กล่าวว่า สหรัฐจะทราบในอีก 3-4 สัปดาห์เกี่ยวกับความเป็นไปได้ในการบรรลุข้อตกลงทางการค้ากับจีน
ขณะที่สื่อรายงานว่า นายหลิว เหอ รองนายกรัฐมนตรีจีน ได้สนทนาทางโทรศัพท์กับนายสตีเวน มนูชิน รมว.คลังสหรัฐ และนายโรเบิร์ต ไลท์ไฮเซอร์ ผู้แทนการค้าสหรัฐ โดยทั้งสองฝ่ายระบุว่า มีความคืบหน้าในการเจรจาการค้า
นอกจากนี้ ตลาดยังได้แรงหนุนจากการที่จีนจะดำเนินมาตรการกระตุ้นเศรษฐกิจ โดยนายหลี่ เค่อเฉียง นายกรัฐมนตรีจีนให้คำมั่นว่าจะบังคับใช้ “มาตรการที่แข็งแกร่ง” เพื่อกระตุ้นเศรษฐกิจของประเทศที่ชะลอตัวลงเนื่องจากผลกระทบของข้อพิพาทการค้าระหว่างสหรัฐกับจีน
ด้านนายหลี่ได้แถลงข่าวต่อสื่อมวลชนภายหลังเสร็จสิ้นการประชุมสภาประชาชนแห่งชาติจีน (NPC) ครั้งที่ 13 เมื่อวันศุกร์ว่า เศรษฐกิจจีนเผชิญกับแรงกดดันในช่วงขาลง และทางการจีนจะใช้มาตรการเพื่อกระตุ้นตลาดภายในประเทศ ซึ่งประกอบไปด้วยประชาชนกว่า 100 ล้านครัวเรือน